**S. Bernardi Claraevallensis**

**Ad milites Templi de laude novae militiae liber**

**CAPUT SECUNDUM. De militibus Christi**

**Articulus quintus**

**(A)**

Quid enim? Si percutere in gladio omnino fas non est Christiano, cur ergo praeco Salvatoris non omnem militiam interdixit? Si autem omnibus fas est, quibus, quaeso, potius, quam quorum manibus Sion retinetur? ut secura ingrediatur gens justa. Secure proinde dissipentur gentes, et abscindantur et disperdantur de civitate Domini omnes operantes iniquitatem. Exeratur gladius uterque fidelium in cervices inimicorum, ne quando dicant gentes: ubi est Deus eorum? (Psal. CXIII, 2.)